text: Sne på vej: 5-6 cm lokalt i Sydjylland
  27 december 2014 kl. 11.38
  Det bliver Syd- og Sønderjylland der bliver ramt mest af det kommende lavtryk i løbet af søndag.
  Det vurderer DMI baseret på de seneste prognoser.
  - Der er størst sandsynlighed for, at det bliver i det syd- og sønderjyske, der kommer mest sne, og det kan blive helt op til 5-6 cm, fortæller Lars Henriksen, der er vagtchef ved DMI til TV SYD lørdag eftermiddag.
  I løbet af søndag eftermiddag og aften trækker et større lavtryk ind over Jylland, og sender sne og stedvist slud ned til vores landsdel.
  - Men det er stadig hæftet med en del usikkerhed, fordi lavtryk kan ændre sig helt frem til det sidste, siger Lars Henriksen.
  Tidligere prognoser havde ellers frikendt den sydlige del af Jylland for sne, men de seneste varslinger tyder altså på, at de fleste vågner op til hvide veje mandag morgen.
  